Perussuomalaisten Sebastian Tynkkynen haluaa Suomeenkin kansanäänestyksen EU-jäsenyydestä.

Sebastian Tynkkynen puuhaa Suomeen Fixit-kansanäänestystä. ATTE KAJOVA

Kansalaisaloite laitettiin vireille noin viikko sitten maanantaina. Aloite on tähän mennessä kerännyt noin 10 000 allekirjoitusta kansalaisaloite.fi -palvelussa.

Kansalaisaloite etenee eduskunnan käsiteltäväksi, jos se kerää vähintään 50 000 kannatusilmoitusta kuuden kuukauden kuluessa.

Tynkkysen ja Aleksi Hernesniemen tiedotteen mukaan kansalaisaloite on saanut tuulta siipiensä alle Britannian Brexit-äänestystuloksen jälkeen.

Fixit-kansalaisaloitteessa ehdotetaan kansanäänestyksen järjestämistä ensi vuonna.

Kansalaisaloitteen perustelussa todetaan, että Suomen päätöksentekoa on siirretty Brysseliin Euroopan unioniin liittymisen jälkeen enemmän kuin olisi välttämätöntä. Aloitteen tekijöiden mielestä Suomen kansallisten etujen kannalta on välttämätöntä, että asioista päätetään itsenäisesti, ja että itsenäisen päätöksenteon turvaamiseksi ainoa looginen ratkaisu on erota EU:sta.